Alle fem politifolk, som blev såret ved terrorangrebene i weekenden, er nu udskrevet fra hospitalet.

Det oplyser Københavns Politi i en pressemeddelelse tirsdag eftermiddag.

Læs også : Politi: Taktikken skal genovervejes efter terrorangreb

- De har det efter omstændighederne godt, men er selvfølgelig påvirkede af hændelserne, lyder det i meddelelsen.

En af de fem betjente blev allerede udskrevet søndag.

Såret under angreb

Tre af betjentene blev såret, da en person skød mod kulturhuset Krudttønden på Østerbro. Her var et arrangement med blandt andre den svenske tegner Lars Vilks i gang, og både betjente og PET-folk var til stede. En af tilhørerne blev dræbt.

Læs også : Politiet afspærrede Krudttønden efter fund af mistænkeligt brev

De andre to betjente blev såret, da formodentlig samme gerningsmand skød og dræbte en 37-årig mand ved en synagoge i det indre København.

Fortsat meget politi

Chefpolitiinspektør Torben Mølgård Jensen siger, at der som følge af weekendens begivenheder stadig er rigtig meget politi i København.

- For at sikre borgernes tryghed og de kommende arrangementer i byen, har vi indtil videre besluttet at opretholde et meget højt politiberedskab, siger han i meddelelsen.

Læs også : Tidslinje: Få overblik over skudattentaterne i København

Politiet er i tæt kontakt med PET og Rigspolitiet om trusselsvurderingen og beredskabsniveauet og justerer løbende indsatsen.